Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ περί τροποποιήσεως του κανονισμού (ΕΟΚ) αριθ. 3677/90 για τη θέσπιση μέτρων για την πρόληψη της διοχέτευσης ορισμένων ουσιών στην παράνομη παρασκευή ναρκωτικών και ψυχοτρόπων ουσιών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Ο κανονισμός (ΕΟΚ) αριθ. 3677/90 του Συμβουλίου της 13ης Δεκεμβρίου 1990 θεσπίζει μέτρα για την πρόληψη της διοχέτευσης ορισμένων ουσιών στην παράνομη παρασκευή ναρκωτικών και ψυχοτρόπων ουσιών.

2. Τα μέτρα που ισχύουν για το έλαιο σασσάφρου ερμηνεύονται σήμερα με διάφορους τρόπους εντός της Κοινότητας, δεδομένου ότι το έλαιο αυτό θεωρείται μίγμα που περιέχει σαφρόλη και κατά συνέπεια ελέγχεται σε ορισμένα κράτη, ενώ σε άλλα κράτη θεωρείται φυσικό προϊόν για το οποίο δεν εφαρμόζονται έλεγχοι. Η παρεμβολή στον ορισμό των "διαβαθμισμένων ουσιών" μιας παραπομπής για τα φυσικά προϊόντα επιλύει το πρόβλημα και επιτρέπει την εφαρμογή ελέγχων στο έλαιο σασσάφρου. ωστόσο, μόνο τα φυσικά προϊόντα από τα οποία μπορούν εύκολα να εξαχθούν διαβαθμισμένες ουσίες περιέχονται στον ορισμό.

3. Θα πρέπει να προστεθεί μία διάταξη που θα προβλέπει την εκπόνηση κατευθυντήριων γραμμών με στόχο να στηριχθεί η συνεργασία μεταξύ των διοικήσεων των κρατών μελών και της χημικής βιομηχανίας όσον αφορά τις ουσίες που, αν και δεν αναφέρονται στη νομοθεσία για τους προδρόμους, μπορούν να χρησιμοποιηθούν για την παράνομη παρασκευή συνθετικών ναρκωτικών. H θέσπιση μιας διαδικασίας συνεργασίας προβλέπεται όντως στο πρόγραμμα δράσης κατά των ναρκωτικών της Ευρωπαϊκής Ένωσης, το οποίο εγκρίθηκε από το Ευρωπαϊκό Συμβούλιο της Σάντα Μαρία ντα Φέιρα που πραγματοποιήθηκε στις 19 και 20 Ιουνίου 2000.

4. Η τροποποίηση του κανονισμού του Συμβουλίου πρέπει να αξιοποιηθεί ώστε να ληφθούν υπόψη οι διατάξεις της απόφασης 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή.

5. Το Συμβούλιο καλείται να εγκρίνει την πρόταση τροποποίησης του κανονισμού (ΕΟΚ) αριθ. 3677/90.

2001/0034 (ACC)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ περί τροποποιήσεως του κανονισμού (ΕΟΚ) αριθ. 3677/90 για τη θέσπιση μέτρων για την πρόληψη της διοχέτευσης ορισμένων ουσιών στην παράνομη παρασκευή ναρκωτικών και ψυχοτρόπων ουσιών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 133,

την πρόταση της Επιτροπής [1],

[1] ΕΕ C

Εκτιμώντας τα ακόλουθα:

(1) Ο κανονισμός (ΕΟΚ) αριθ. 3677/90 του Συμβουλίου [2] θέσπισε τα μέτρα που πρέπει να λαμβάνονται για την πρόληψη της διοχέτευσης ορισμένων ουσιών στην παράνομη παρασκευή ναρκωτικών και ψυχοτρόπων ουσιών.

[2] ΕΕ L 357, της 20.12.1990, σ. 1. κανονισμός όπως τροποποιήθηκε τελευταία με τον κανονισμό (ΕΟΚ) αριθ. 3769/92 της Επιτροπής (ΕΕ L 383, 29.12.1992, σ. 17).

(2) Τα μέτρα που ισχύουν για το έλαιο σασσάφρου ερμηνεύονται σήμερα με διάφορους τρόπους εντός της Κοινότητας, δεδομένου ότι το έλαιο αυτό θεωρείται μίγμα που περιέχει σαφρόλη και κατά συνέπεια ελέγχεται σε ορισμένα κράτη, ενώ σε άλλα κράτη μέλη θεωρείται φυσικό προϊόν για το οποίο δεν εφαρμόζονται έλεγχοι. Η παρεμβολή στον ορισμό των "διαβαθμισμένων ουσιών" μιας παραπομπής για τα φυσικά προϊόντα επιλύει το πρόβλημα και επιτρέπει την εφαρμογή ελέγχων στο έλαιο σασσάφρου. Ωστόσο, μόνο τα φυσικά προϊόντα από τα οποία μπορούν εύκολα να εξαχθούν διαβαθμισμένες ουσίες περιέχονται στον ορισμό.

(3) Η καθιέρωση διαδικασίας συνεργασίας προβλέπεται στο πρόγραμμα δράσης κατά των ναρκωτικών της Ευρωπαϊκής Ένωσης, το οποίο εγκρίθηκε από το Ευρωπαϊκό Συμβούλιο της Σάντα Μαρία ντα Φέιρα που πραγματοποιήθηκε στις 19 και 20 Ιουνίου 2000. Προκειμένου να στηριχθεί η συνεργασία μεταξύ των διοικήσεων των κρατών μελών και της χημικής βιομηχανίας, ιδίως όσον αφορά τις ουσίες που, αν και δεν αναφέρονται στη νομοθεσία για τους προδρόμους, μπορούν να χρησιμοποιηθούν για την παράνομη παρασκευή συνθετικών ναρκωτικών, είναι σκόπιμο να ανατεθεί στην Επιτροπή η επεξεργασία κατευθυντήριων γραμμών για την βοήθεια της βιομηχανίας αυτής.

(4) Οι διατάξεις του κανονισμού (ΕΟΚ) αριθ. 3677/90 που αφορούν τη διαδικασία της επιτροπής πρέπει να προσαρμόζονται προκειμένου να ληφθεί υπόψη η απόφαση αριθ. 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [3].

[3] ΕΕ L 184, 17.7.1999, σ. 23.

(5) Θα πρέπει, ως εκ τούτου, να τροποποιηθεί ο κανονισμός (ΕΟΚ) αριθ. 3677/90 αναλόγως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3677/90 τροποποιείται ως εξής:

1) Στο άρθρο 1, παράγραφος 2 το στοιχείο α) αντικαθίσταται από το ακόλουθο κείμενο:

"α) «διαβαθμισμένες ουσίες»: οι ουσίες που αναγράφονται στο παράρτημα, καθώς και τα μίγματα και τα φυσικά προϊόντα που περιέχουν τέτοιες ουσίες. Από την κατηγορία αυτή εξαιρούνται τα φαρμακευτικά παρασκευάσματα, τα μίγματα, τα φυσικά προϊόντα ή άλλα παρασκευάσματα που περιέχουν διαβαθμισμένες ουσίες συντιθέμενες με τέτοιο τρόπο ώστε να μην μπορούν να χρησιμοποιηθούν εύκολα ή να ανακτηθούν με εύχρηστα ή οικονομικά βιώσιμα μέσα.".

2) Παρεμβάλλεται το ακόλουθο άρθρο 3β:

"Άρθρο 3β Κατευθυντήριες γραμμές

1 Προκειμένου να διευκολυνθεί η συνεργασία που αναφέρεται στο άρθρο 3 και να επεκταθεί στις μη διαβαθμισμένες ουσίες που χρησιμοποιούνται ευρέως για την παράνομη παρασκευή ναρκωτικών και ψυχοτρόπων ουσιών, η Επιτροπή, επεξεργάζεται και ενημερώνει, σύμφωνα με τη διαδικασία του άρθρου 10, παράγραφος 2, κατευθυντήριες γραμμές με στόχο να βοηθηθεί η χημική βιομηχανία.

2. Οι κατευθυντήριες γραμμές συνίστανται κυρίως σε:

α) πληροφορίες σχετικά με τα μέσα αναγνώρισης και κοινοποίησης των ύποπτων συναλλαγών.

β) κατάλογο, που ενημερώνεται ανά τακτά διαστήματα, των μη διαβαθμισμένων ουσιών που χρησιμοποιούνται ευρέως για την παράνομη παρασκευή ναρκωτικών και ψυχοτρόπων ουσιών, ώστε να μπορέσει η βιομηχανία να ελέγχει εθελουσίως το εμπόριο των ουσιών αυτών.

γ) άλλες πληροφορίες που κρίνονται χρήσιμες.

3. Τα κράτη μέλη διασφαλίζουν ότι οι κατευθυντήριες γραμμές και ο κατάλογος που αναφέρεται στην παράγραφο 2, στοιχείο β) δημοσιεύονται τακτικά και με τρόπο που κρίνεται αποτελεσματικός από τις αρμόδιες αρχές, σύμφωνα με τους στόχους των κατευθυντήριων γραμμών."

3) Το άρθρο 10 αντικαθίσταται από το ακόλουθο κείμενο:

"Άρθρο 10

1. Η Επιτροπή επικουρείται από επιτροπή την οποία αποτελούν αντιπρόσωποι των κρατών μελών και της οποίας προεδρεύει ο αντιπρόσωπος της Επιτροπής.

2. Όταν γίνεται παραπομπή στην παρούσα παράγραφο, εφαρμόζεται η διαδικασία της επιτροπής διαχείρισης που προβλέπεται στο άρθρο 4 της απόφασης 1999/468/ΕΚ, με την επιφύλαξη των διατάξεων του άρθρου 7 της εν λόγω απόφασης.

3. Το χρονικό διάστημα που προβλέπεται στο άρθρο 4, παράγραφος 3 της απόφασης 1999/468/ΕΚ καθορίζεται σε τρεις μήνες."

4) Παρεμβάλλεται το ακόλουθο άρθρο 10α:

"Άρθρο 10α

Τα αναγκαία μέτρα για την εφαρμογή του παρόντος κανονισμού θεσπίζονται σύμφωνα με τη διαδικασία που αναφέρεται στο άρθρο 10, παράγραφος 2.

Η διαδικασία αυτή εφαρμόζεται κυρίως για:

α) τον προσδιορισμό των ποσοτήτων των διαβαθμισμένων ουσιών που αναγράφονται στην κατηγορία 3 και για τον προσδιορισμό των μιγμάτων που περιέχουν διαβαθμισμένες ουσίες που αναγράφονται στην κατηγορία 3, κατ´ εφαρμογή του άρθρου 2α, παράγραφος 2, δεύτερο εδάφιο.

β) τον προσδιορισμό χωρών και ουσιών, κατ´ εφαρμογή του άρθρου 5, παράγραφος 2.

γ) τη θέσπιση απαιτήσεων σχετικά με την άδεια εξαγωγής κατ´ εφαρμογή του άρθρου 5α, παράγραφος 1, στοιχείο β) στις περιπτώσεις που δεν υπάρχει καμία συμφωνία με την συγκεκριμένη τρίτη χώρα.

δ) την έγκριση του υποδείγματος του εντύπου της άδειας εξαγωγής που αναφέρεται στο άρθρο 4 καθώς και τους κανόνες χρησιμοποίησης του εν λόγω εντύπου και τους κανόνες σχετικά με την εφαρμογή του συστήματος μεμονωμένων γενικών αδειών που αναφέρονται στα άρθρα 5 και 5α.

ε) την τροποποίηση του παραρτήματος του παρόντος κανονισμού στις περιπτώσεις που τροποποιούνται και οι πίνακες του παραρτήματος της σύμβασης των Ηνωμένων Εθνών."

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος